Offentliggjort 17.01.18 kl. 15:08
Det kan udsulte de private tv-producenter, der bl.a. leverer programmer til DR, hvis mediehuset skal operere med færre licensmidler fremover, skriver Finans.
Politikerne står klar med sparekniven, men både DR's generaldirektør, Maria Rørbye Rønn, og Producentforeningens direktør, Klaus Hansen, advarer om, at det kan koste de private producenter dyrt. DR udlægger årligt tv-produktion for omkring 500 mio. kr. – det beløb kan blive mindre, hvis DR skal spare 25 pct. over fem år, som Dansk Folkeparti lægger op til, frygter DR og producenterne.
Dansk Folkepartis medieordfører, Morten Marinus, siger imidlertid, at man fra politisk side vil forsøge at holde hånden under det private mediemarked.
"Man undgår nok ikke, at DR skal sende færre programmer. Men vi vil forsøge at fastholde DR's programindkøb udefra og så skære kraftigt i DR's egen programproduktion," siger medieordfører Morten Marinus (DF) til Finans.